Diari Oficial de la Generalitat Valenciana


Sumari del DOGV 8084, del 14-07-2017 (2017/5618)

RESOLUCIÓ de 15 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 105/15-AIA Silla.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8084

Data del DOGV
:   14-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5618


Data del document
:   15-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 105/15-AIA Silla. [2017/5618]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 105/15-AIA Silla.  
  
  
«Declaració d'impacte ambiental  
Expedient: 105-2015-AIA.  
Títol: Instal·lació industrial d'aprofitament i tractament de subproductes carnis per a obtenció de greixos animals i productes per a l'alimentació animal.  
Promotor: Selev Pet Industry, SL.  
Òrgan substantiu: Servei de Prevenció i Control Integrada de la Contaminació.  
Localització: polígon industrial La Coma (Picassent), polígon 23, parcel·les 71 i 101 de Silla (València).  
  
Descripció del projecte  
Selev Pet Industry és una empresa dedicada a l'aprofitament i tractament de subproductes carnis per a l'obtenció de greixos animals i productes per a l'alimentació animal.  
La indústria compta amb autorització ambiental integrada (AAI) atorgada per resolució de 26 de febrer de 2010 i pretén la modificació del projecte en els termes següents:  
- Inclusió dins de l'AAI de la planta d'emmagatzematge, dosificació, mescla i mòlta confrontant que actualment compta amb llicència ambiental.  
- Ampliar l'activitat a una nova línia (línia d'au 3), incorporar-hi una planta de processament de SANDACH (categoria 3-líquid), ampliar la planta de depuració d'aigües residuals, incorporar-hi una línia de tractament d'olors.  
Es descriuen a continuació els processos duts a terme en la fàbrica:  
L'activitat industrial s'inicia amb l'arreplega diària de les matèries primeres (residus procedents d'escorxadors, sales d'especejament, indústries càrnies i carnisseries - SANDACH categoria 3) per mitjà de vehicles amb departaments estancs habilitats per a això i la descàrrega en les tremuges de recepció de la indústria.  
Les línies de producció existents són les següents:  
Planta d'au (línies 1 i 2): des de les tremuges de recepció la matèria es dirigeix a un destrossador per a disminuir la seua dimensió a 30 mm de diàmetre. A continuació el producte es pica fins a 20 mm de diàmetre i és conduït al bullidor. Per mitjà d'un percolador el producte obtingut es filtra i s'elimina gran part del seu contingut en aigua.  
Per mitjà d'una premsa se separen els sòlids dels líquids i s'obté un llardó humit i greix.  
El llardó humit s'asseca, es refreda i passa a emmagatzemar-se en tremuges des d'on el material se sotmet a un procés de mòlta i garbellament i passa a obtindre's com a producte final farina d'au.  
D'altra banda, el greix humit és dirigit a un tricanter que separa les restes de llardó humit de l'aigua residual. Les restes del llardó es reincorporen al procés i l'aigua residual passa per diferents processos, una part es reincorpora al procés i una altra part passa a l'oxidador regeneratiu.  
L'altre producte que s'obté, l'oli, passa a una centrífuga i s'obté el greix com a producte final.  
- Línia de sèu-os: la matèria primera es condueix fins al destrossador on es pica fins a 30 mm de diàmetre. A continuació la matèria es dirigeix al continu on se sotmet a altes temperatures. La humitat despresa en aquest procés es dirigeix a l'oxidador regeneratiu on les temperatures elevades s'encarreguen d'oxidar les partícules causants de males olors.  
La matèria obtinguda passa per un percolador que actua de filtre en què es fa una primer separació de llardó amb greix i greix amb impureses. El llardó passa a una premsa on s'obté llardó amb greix i greix amb impureses. El llardó obtingut s'emmagatzema en tremuges mentre que el greix amb impureses és tractat fins a obtindre un greix net.  
  
Les noves línies a incorporar són:  
- Línia au ploma (línia d'au 3): una vegada en la fàbrica el subproducte passa a un hidrolitzador on és sotmés a elevades pressions i temperatures. A l'interior de l'hidrolitzador trobem una reixa tràmex que només deixa passar la grandària de partícula concorde amb la normativa. El producte obtingut (ploma hidrolitzada) es dirigeix a un percolador que separa gran part del sòlid de l'aigua de premsa. La separació de la resta de líquids i sòlids es realitza en una premsa i s'obté llardó humit i greix.  
El procés d'obtenció de farines a partir del llardó i de greixos és iguals que en el procés anterior.  
- Línia SANDACH líquid (sang): una vegada en fàbrica el producte passa per un tamís que actua com a filtre, s'emmagatzema en tancs refrigerats i es transporta a un coagulador on s'afig vapor a uns 175 graus. El producte obtingut passa a un decantador on se separa la fase sòlida de la líquida.  
La part líquida és tractada en la depuradora i la part sòlida és tractada en un eixugador. El producte sòlid és ensacat per emmagatzemar-lo.  
  
Els materials SANDACH seran tractats complint el que estableix el Reglament (CE) 1774/2002.  
- En la planta d'emmagatzematge, dosificació, mescla i mòlta l'única modificació consistirà a instal·lar una embaladora per ensacar les farines.  
Les modificacions es realitzaran en dues fases.  
Fase 1 (duració, 2 anys):  
- Instal·lació d'embaladora en nau de farines.  
- Instal·lació de planta de processament de SANDACH (Categoria 3 líquid).  
- Ampliació de depuradora: la fàbrica disposa de depuradora amb tractament fisicoquímic dels efluents residuals totals de la fàbrica i es disposa a millorar el procés disposant d'un tractament biològic que disminuïsca la càrrega contaminant per al seu abocament a col·lector municipal. El procés triat és el FBR que combina el procés de tractament biològic de llots actius amb un procés d'aclariment d'aigües per mitjà de flotació DAF que permet tractar aigües amb càrregues contaminants molt elevades.  
- Instal·lació de torre de refrigeració.  
- Desmantellament i trasllat dels aerocondensadors.  
- Instal·lació de dos depòsits de sang de 25 m³. La instal·lació de la línia de sang farà necessari que es dispose de dos depòsits d'acer inoxidable cada un amb agitació.  
- Instal·lació d'aerocondensador.  
- Substitució de la caldera de vapor.  
- Modificació del tractament d'aire: actualment els vapors generats es cremen en l'oxidació tèrmica regenerativa. Quan aquest procés està parat entra en marxa el procés de desodoració que funciona conjuntament amb l'aerocondensador.  
Durant la fase 1 de les modificacions es canalitzaran les olors de les distintes línies al desodoritzador per a aconseguir el tractament dels corrents.  
Fase 2 (duració, 3 anys):  
- Instal·lació de tractament de desodoració (planta rendering) per a tractar l'aire de les distintes zones de producció desodoritzant l'ambient per via química i promovent la seua renovació.  
- Instal·lació de caldera de vapor.  
- Instal·lació de línia de subproducte categoria 3 (línia d'au 3): en l'actualitat es disposa de 2 línies de fabricació de subproducte carni avícola. Les línies s'alternen per a tractar pollastre i ploma. Per aquest motiu es proposa instal·lar la prolongació de la línia fins a la planta de sèu-os a fi d'evitar parades en la línia 2 i processar pollastre per les dues línies i així processar SANDACH de categoria 3 més ràpidament disminuint els temps d'espera.  
- Instal·lació d'evaporador (línia d'au-ploma).  
- Instal·lació de torre de refrigeració.  
- Trasllat de grup d'incendis i aljub.  
Les modificacions proposades permetran incrementar el tractament de subproductes animals en 75.508.809 kg a l'any.  
Totes les ampliacions i modificacions, a excepció de la depuradora, es realitzen en les naus existents de la instal·lació, la producció total és de 190.378.681 kg/any.  
Els increments de consums seran: 30 m³ d'aigua potable, 6.950 m³ d'aigua de pou (pendent d'autorització), 401.243 kWh, 900 Nm³/any de gas natural.  
  
Tramitació administrativa  
El 18 d'agost de 2015 té entrada en el Servei d'Avaluació d'Impacte Ambiental documentació de l'expedient d?«instal·lació industrial d'aprofitament i tractament de subproductes carnis per a obtenció de greixos animals i productes per a l'alimentació animal» en l'àmbit del procediment de modificació de l'autorització ambiental integrada.  
  
El 23 de setembre de 2015 el Servei d'Avaluació d'Impacte Ambiental comunica al Servei de Protecció i Control Integrat de la Contaminació que l'article 7 de la Llei 21/2013 d'avaluació ambiental indica que seran objecte d'avaluació d'impacte ambiental ordinària qualsevol modificació de les característiques d'un projecte consignat en l'annex I o en l'annex II, quan la modificació complisca per si sola, els llindars establits en l'annex I.  
En complir la modificació proposada per si sola els llindars establits en l'annex I.j del Decret 162/1990, pel qual es va aprovar el Reglament per a l'execució de la Llei 2/1989, d'impacte ambiental de la Comunitat Valenciana, per tractar-se d'una instal·lació destinada al «tractament de cossos, matèries i despulles d'animals en estat fresc amb vista a l'extracció de cossos grassos», la modificació havia de sotmetre's al procediment d'avaluació d'impacte ambiental.  
El 21 de març de 2016 la Subdirecció General d'Avaluació Ambiental emet «un informe d'abast i continguts de l'estudi d'impacte ambiental» en compliment de l'article 21 de la Llei 6/2014 de prevenció, qualitat ambiental i control ambiental d'activitats a la Comunitat Valenciana.  
  
Els aspectes més rellevants de l'informe es referien a l'adequació de l'activitat al PATRICOVA realitzant un estudi d'inundabilitat, l'adequació de la indústria a la normativa del PORN de l'Albufera, la previsió de les zones afectades per sorolls i olors realitzant una comparativa amb aplicació de mesures correctores i sense aplicació d'aquestes, especificar els punts crítics del procés de producció que puguen generar contaminacions indicant els mètodes o tecnologies emprades per a aconseguir un alt índex de protecció ambiental, indicar mesures per a millorar la integració paisatgística de l'activitat, i estudiar les afeccions sobre el patrimoni cultural valencià.  
El 9 de juny de 2016 es rep en el Servei d'Avaluació d'Impacte Ambiental documentació remesa pel promotor del projecte (estudi d'impacte ambiental, estudi acústic, estudi d'olors, estudi d'inundabilitat, informe de patrimoni cultural), es remet la documentació a l'òrgan substantiu i se li indica que als efectes de la tramitació de l'avaluació d'impacte ambiental pot procedir a realitzar-se el tràmit d'informació pública.  
El 3 de febrer de 2017 la Subdirecció General del Canvi Climàtic i Qualitat Ambiental remet el resultat de la informació pública.  
Als efectes de l'article 39 de la Llei 21/2013 es considera el 3 de febrer de 2017 com a inici formal del procediment d'avaluació d'impacte ambiental pel tràmit ordinari.  
El 14 de març de 2017 la Subdirecció General del Canvi Climàtic i Qualitat Ambiental remet documentació addicional (informe del Servei d'Ordenació Territorial, informe de la Direcció General de Cultura i Patrimoni, còpia de l'informe de compatibilitat urbanística i acceptació per part del promotor de les condicions imposades en el dit informe) i es dóna per completat l'expedient d'avaluació d'impacte ambiental.  
  
L'expedient remés pel Servei de Prevenció i Control Integrat de la Contaminació conté:  
- Informe de compatibilitat urbanística de l'Ajuntament de Silla de 10 de maig de 2015: la indústria s'ubica en sòl urbanitzable d'ús industrial i és un ús admissible l'ús de depuradora. No obstant això, en trobar-se la indústria en un sòl pendent de tramitar l'ordenació detallada únicament es podrà atorgar llicència per a obres i usos de caràcter provisional.  
Es tracta d'una instal·lació que no perjudica el desenvolupament del sector. A fi de complir els condicionants de provisionalitat de les autoritzacions el promotor ha aportat el compromís d'eradicar la instal·lació sense indemnització si ho requereix l'execució del sector així com l'acceptació de provisionalitat de la llicència.  
- Informe de l'Ajuntament de Picassent de 24 d'octubre de 2016 en què indica que la indústria s'ubica en el polígon industrial La Coma, és compatible amb el planejament municipal i compleix totes les determinacions urbanístiques i normativa quant a abocament a clavegueram, residus i altres.  
- Informe de la Confederació Hidrogràfica de 10 de setembre de 2015 en què s'indica que l'ús de l'aigua d'abastiment està destinat a abocaments sanitaris i neteja de les instal·lacions. El consum previst després de les modificacions és de 6.950 m³/any. Actualment es compta amb autorització per a 4.000 m³/any, per això s'ha procedit a sol·licitar una ampliació del volum d'aigua a extraure del pou.  
Quant als possibles abocaments indica que les aigües sanitàries s'aboquen a col·lector municipal, les aigües residuals industrials es tracten en depuradora. Per a aconseguir els paràmetres exigits d'abocament s'incorporarà a la planta de tractament un procés tipus FBR. Les aigües després del seu tractament es canalitzen a través del clavegueram municipal.  
Les aigües pluvials de les superfícies de coberta de les naus són conduïdes al clavegueram municipal i les aigües arreplegades en els patis són conduïdes a la depuradora.  
Informació pública:  
La informació pública es va realitzar per mitjà de publicació en el Diari Oficial de la Generalitat Valenciana del 26 d'octubre de 2016.  
Afeccions legals.  
Terme municipal de Silla: sòl urbanitzable industrial i de protecció d'infraestructures.  
Terme municipal de Picassent: sòl urbà industrial.  
Pla d'ordenació de recursos naturals de la Conca Hidrogràfica de l'Albufera (PORN de- l'Albufera).  
Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA): perillositat d'inundació de caràcter geomorfològic.  
Zona de policia del barranc de l'Algudor.  
Informes sectorials:  
Inclosos en el tràmit de consultes per a l'elaboració de l'informe d'abast i continguts de l'estudi d'impacte ambiental:  
- Informe del 8 d'octubre de 2015 del Servei de Gestió d'Espais Naturals Protegits: indica l'informe que, d'acord amb la legislació vigent en el moment de sol·licitud de l'informe per part del Servei d'Avaluació d'Impacte Ambiental (articulat del PORN d'acord amb la redacció de la Llei 5/2013, de 23 de desembre, de mesures fiscals, de gestió administrativa i financera i d'organització de la Generalitat), fora de sòl urbà l'activitat industrial no és un ús autoritzable segons el PORN de l'Albufera.  
El 10 de novembre de 2015 el Servei d'Avaluació d'Impacte Ambiental remet una còpia de l'informe de compatibilitat urbanística de l'Ajuntament de Silla al Servei de Gestió d'Espais Naturals Protegits.  
  
El 16 de novembre de 2015 el Servei d'Espais Naturals Protegits remet informe en què es reitera en el contingut de l'informe de 8 d'octubre de 2015.  
- Informe de 16 de febrer de 2016, del Servei d'Ordenació del Territori en què s'assenyala que d'acord amb l'informe de compatibilitat urbanística emés per l'Ajuntament de Silla, es tracta d'un àmbit de sòl urbanitzable d'ús industrial, està pendent de tramitar-se l'ordenació detallada i el corresponent programa per al desenvolupament de l'actuació integrada.  
Als efectes de la normativa del PATRICOVA (Pla d'acció territorial sobre prevenció del risc d'inundació a la Comunitat Valenciana aprovat per Decret 201/2015, del Consell) aquest tipus de sòl té la mateixa consideració que un sòl no urbanitzable.  
Atés que la parcel·la on s'ubica la indústria està afectada per perillositat d'inundació de caràcter geomorfològic a causa del barranc de l'Algudor que discorre al sud de la parcel·la on s'ubicarà l'ampliació de la depuradora, segons la normativa del PATRICOVA, l'activitat industrial és un ús no permés.  
No obstant això, la normativa permet en aplicació dels articles 18.2 i 19.1 la possibilitat de realitzar un estudi d'inundabilitat per a la concreció de l'afecció. La normativa del PATRICOVA, en l'article 21.3.a determina que les depuradores han de tindre protecció enfront de l'avinguda de 500 anys de període de retorn.  
- Informe de 22 de desembre de 2016, de la Direcció General d'Ordenació del Territori, Urbanisme i Paisatge pel qual s'aprova l'estudi d'inundabilitat per considerar-se prou complides les previsions contingudes en el pla d'acció territorial sobre prevenció del risc d'inundació a la Comunitat Valenciana i amb les condicions següents:  
  
- «L'execució del polígon industrial ha de comportar la realització d'un accés NE per a la seguretat de les parcel·les que recauen sobre l'autovia.  
- La urbanització del polígon industrial haurà d'aportar un nou estudi d'afeccions d'inundabilitat que arreplegue les mesures correctores i de minimització necessàries.  
- S'hauran de complir els articles 22 i 26 de la normativa del PATRICOVA pel que fa a la senyalització de les zones inundables, a l'elaboració dels plans d'emergència corresponents, tant municipal, del polígon com de la instal·lació en qüestió, així com comptar amb la cobertura d'una assegurança específica.  
- També haurà de preveure les afeccions de les substàncies i matèries de la instal·lació sobre el medi i el territori que l'envolta que puguen veure's afectades per les avingudes».  
(?) »L'ajuntament, com a administració responsable del projecte d'execució, condicionarà l'aprovació de l'obra al correcte disseny i execució de les obres de drenatge. Així mateix haurà de comprovar el correcte dimensionament i execució de les infraestructures de drenatge per a no afectar tercers aliens a l'àmbit de l'actuació, i haurà de rescabalar dels danys que es produïsquen per aquest motiu, sense perjuí de les autoritzacions pertinents que hauran d'obtindre de l'organisme de conca.»  
Cal ressaltar de l'informe que la Confederació Hidrogràfica del Xúquer va emetre un informe sobre l'estudi d'inundabilitat el 13 de setembre de 2016 en què s'indicava que en el tràmit d'autorització d'obres en zona de policia de llit públic hauran de presentar-se les característiques tècniques (càlculs) del mur proposat com a mesura correctora i proposa que durant períodes de pluges intenses no s'utilitze el vial principal d'accés sinó un alternatiu per la façana principal amb la senyalització corresponent.  
- Informe de 8 de novembre de 2016, de la Direcció General de Cultura i Patrimoni en què s'indica que respecte al patrimoni paleontològic es comprova la inexistència de jaciments en l'àrea d'actuació. En referència al patrimoni etnològic i industrial s'emet un informe favorable i quant al patrimoni arqueològic i arquitectònic es considera que es tracta d'un àmbit antropitzat sense elements del patrimoni cultural.  
  
Al·legacions i informes emesos en el tràmit d'informació pública:  
- Al·legació de l'Ajuntament de Silla de 10 de novembre de 2016 en què indicant que ha de justificar-se si hi ha transmissió de vibracions a l'exterior de les instal·lacions, s'argumenta que segons el règim de vents es produeix transmissió de males olors al municipi i cal realitzar una olfactometria, adoptar mesures per a evitar l'aprofitament de restes de matèria orgànica per aus oportunistes, justificar l'adopció de les millors tècniques disponibles i justificar la separació de les aigües potables de les aigües de pou utilitzades en el procés industrial.  
  
- Informe de 16 de novembre de 2016, del Servei de Gestió d'Espais Naturals Protegits:  
(?) »cal informar que aquest servei no va ser consultat a l'hora de la concessió de les llicències ambientals de què gaudeix l'empresa. (?) aquesta fàbrica va provocar fa 4/5 anys un greu episodi de contaminació al llac de l'Albufera, per la neteja de la depuradora, atés que els seus pluvials abocaven directament al barranc d'Algudor, un dels escassos llits públics que alimenten el parc natural. Segons pareix, aquest tema es troba solucionat en l'actualitat.  
(?)part de l'empresa, en particular la zona que es pretén ampliar pareix situar-se fora del polígon industrial, per tant fora de sòl urbà i en zona d'afecció de carreteres (pista de Silla)».  
«Quant a l'activitat industrial el PORN disposa:  
(?).  
- La implantació d'indústries, excepte les que justifiquen inexcusablement la seua instal·lació en sòl no urbanitzable, haurà de realitzar-se en els sòls qualificats d'industrials i amb classificació adequada pel planejament urbanístic. Hauran de respectar totes les condicions allí previstes així com les establides en la legislació sectorial corresponent».  
  
L'informe continua indicant que és aplicable l'article 7.2 del PORN referent a les indústries potenciant les auditories ambientals, la connexió dels abocaments a xarxa de clavegueram prèvia adopció dels efluents als objectius de qualitat establits per a l'abocament a les dites xarxes, l'adequada arreplega de residus.  
A més aquest article assenyala que els abocaments industrials en la composició dels quals hi haja valors d'olis o greixos superiors als inclosos en la taula I de l'annex V del reglament del domini públic hidràulic estaran obligats a comptar amb els dispositius necessaris de separació dels dits components, i hauran de consignar mecanismes d'emergència disposats per a minimitzar possibles abocaments.  
L'informe conclou: Entenem «que l'empresa està connectada a la xarxa general de clavegueram de Picassent i que ja no aboca els seus pluvials al barranc d'Algudor. Si l'empresa se situa dins d'un polígon industrial legalment establit, poc pot dir respecte d'això aquest servei, en cas contrari i si part de l'ampliació afecta el terme municipal de Silla, la seua legalització no pareix possible a l'empara de la legislació vigent. D'altra banda cal recordar que l'existència d'aquesta i moltes altres empreses semblants en les proximitats del parc (aquesta es troba a menys de 4 km del llac) ha sigut en gran part la culpable de la situació de degradació que va patir en els anys 70 i que tant costa recuperar, per la qual cosa la permissió de l'activitat d'aquestes empreses hauria de comportar un pla de vigilància i inspecció continuada d'aquestes».  
  
  
Consideracions ambientals  
Es destaca el següent de la documentació ambiental presentada pel promotor:  
La indústria s'ubica en els municipis de Silla, en sòl urbanitzable industrial, i Picassent, en sòl urbà industrial. No hi ha usos residencials pròxims. Els nuclis habitats més pròxims són les urbanitzacions de Sant Lluís i La Coma a 1.500 metres, el nucli urbà de Silla situat a uns 2.500 metres i la presó de Picassent situada a uns 2.000 metres.  
  
L'element més característic de la zona és el barranc d'Algudor o de l'Hortolà que discorre al sud de la parcel·la on s'ubica la indústria. Aquest barranc aboca a l'Albufera a través del sequiol del Barranquet.  
  
L'àmbit del projecte es troba afectat pel PORN de la Conca Hidrogràfica de l'Albufera.  
Les vies pecuàries més pròximes a l'àmbit d'actuació són la Vereda de la Venta nova, Vereda del Portitxol al Molló de Silla, Vereda de la Coma, Vereda del Camí de Turisana.  
Cap d'elles es veurà afectada pel projecte.  
Quant a la possible afecció a elements del patrimoni cultural valencià, cal indicar que la major part de les modificacions plantejades es realitzen a l'interior de les naus a excepció de l'ampliació de la depuradora. No existeixen en l'àrea del projecte ni en els seus voltants elements que puguen ser afectats per l'actuació; compta amb informe favorable emés per l'òrgan competent en patrimoni cultural segons s'ha indicat en l'apartat corresponent.  
Referent al risc existent per perillositat geomorfològica l'estudi d'inundabilitat realitzat conclou que el barranc de l'Algudor està molt modificat per les obres del polígon industrial i per l'A7 i les obres de drenatge transversal disposades davall els vials del polígon que no són capaços d'evacuar els cabals de 500 anys de període de retorn. La conseqüència d'això és la presència d'inundacions generalitzades en el polígon concentrades en les canalitzacions realitzades que causen inundacions d'importància en les parcel·les que es troben més deprimides. Per a períodes de retorn de 100 i 25 anys les previsions es redueixen considerablement.  
Quant a les instal·lacions de Selev Pet Industry, per a un període de retorn de 500 anys s'aprecien calats baixos en l'accés principal mentre que per a 500, 100 i 25 anys de període de retorn l'accés situat junt amb l'autovia és inundable.  
Com a mesures correctores es proposa la prohibició del pas pel vial d'accés situat al costat de l'autovia en cas de pluges intenses; s'inclouran en el pla d'emergències les actuacions a realitzar en el cas que es produïsquen inundacions; es prohibirà l'arreplega de residus o matèries perilloses en la zona d'ampliació de les instal·lacions; la depuradora d'aigües industrials disposarà d'un mur perimetral de protecció amb alçària superior a 1,50 metres i estructuralment resistent a la pressió de l'aigua en ambdues direccions; se sol·licitarà l'autorització corresponent per ocupació de zona de policia de domini públic hidràulic.  
  
L'estudi conclou que l'ampliació de les instal·lacions se situa en sòl no inundable per a períodes de retorn inferiors a 500 anys, per la qual cosa no té incidència sobre el règim de corrents, no produeix afecció a tercers i no afecta la zona de flux preferent.  
Basant-se en l'estudi d'inundabilitat el Servei d'Ordenació del Territori va emetre un informe favorable segons s'ha detallat en l'apartat corresponent.  
Tant les instal·lacions existents com l'ampliació generarà sorolls. No s'espera que l'activitat genere vibracions.  
S'ha realitzat estudi acústic amb mesuraments en 7 punts de control en període nocturn i diürn en l'exterior de les instal·lacions i s'ha determinat que la font principal de soroll és l'autovia A7; a l'exterior en període nocturn i diürn es compleixen els nivells establits en la legislació vigent.  
Les previsions de contaminació acústica indiquen que fóra de la parcel·la ocupada per la indústria el valor màxim que s'emetrà en període diürn és de 62,5 dBA en l'entorn de les calderes i de 61,8 dBA en les proximitats de les torres de refrigeració. En període diürn només se superaran els 70 dBA junt amb l'autovia A7, el soroll generat per l'activitat és inferior al generat per la via de comunicació a l'exterior de les instal·lacions.  
Les previsions per a període nocturn donen semblants resultats amb valors màxims de 57,6 dBA en l'entorn de les calderes i de 58,6 dBA en l'entorn de les torres de refrigeració.  
Analitzades les previsions realitzades es considera que es compleixen els límits establits en la Llei 7/2002 de la Generalitat Valenciana de protecció contra la contaminació acústica, el soroll generat no afecta cap sòl residencial si bé cal indicar que el mapa d'isòfones mostra un augment en general del nivell de soroll tant en superfície afectada com en nivell generat si bé pareix no ser rellevant en l'exterior de les parcel·les ocupades.  
Referent a l'emissió d'olors, s'han considerat dos possibles escenaris: un centrat en les instal·lacions existents i un addicional incloent-hi les modificacions que es realitzaran.  
Les fonts de control d'olor van ser l'oxidació tèrmica regenerativa, la desodoració plastoquímica, el tanc d'homogeneïtzació (depuradora), el tractament fisicoquímic (depuradora), depòsit d'aigua neta, tremuja de descàrrega de ploma i tremuja de descàrrega de pollastre.  
Els nivells màxims trobats es registren als voltants de la planta. Prenent com a referència el límit de 5 ouE/m³ establit en l'autorització ambiental integrada i mesurades les olors d'acord amb la norma UNE-EN 13962, la isolínia corresponent a aquest valor s'estén aproximadament 700 metres en direcció SSE.  
A partir d'aquest punt l'empremta d'olor s'expandeix pel territori sense arribar a valors significatius d'olor en els nuclis de població. En tots els casos els nuclis de població estan fora de la isolínia que marca la concentració d'olor en immissió d'1 ouE/m³.  
En l'escenari futur es consideren com a fonts generadores d'olor l'oxidació tèrmica regenerativa, tanc d'homogeneïtzació, tractament fisicoquímic depòsit d'aigua neta, tremuja de descàrrega ploma i tremuja de descàrrega pollastre, desodoritzador planta de «rendering» i l'ampliació de la depuradora (tractament fisicoquímic-DAF3, anòxic, reactor).  
Igual que en el cas anterior s'aconseguiran els valors límit de 5 uoE/m³ als voltants de la planta si bé la ploma d'olor s'estén al SE uns 200 metres més i en sentit est-oest sense que aquesta extensió siga significativa i sense afecció rellevant en els nuclis de població.  
  
En els nuclis de població es produiran augments d'entre 0,007 a 0,036 ouE/m³. El nucli de població més afectat serà Almussafes.  
1. Identificació i valoració d'impactes.  
En la fase de construcció les accions que generaran impactes seran els moviments de terres, el trànsit de maquinària pesant, el transport, càrrega i descàrrega de materials, la generació de residus i l'increment de la demanda de mà d'obra.  
Aquestes accions generaran impactes sobre el sòl a causa de les excavacions necessàries per a ampliar la planta de tractament d'aigües, es produiran impactes sobre l'atmosfera a causa de l'augment de partícules en suspensió i sedimentables, impactes sobre la hidrologia superficial per possibles arrossegaments de materials d'obra cap al barranc pròxim, increment del soroll per les activitats pròpies de la fase d'obres i impactes sobre la socioeconomia per la demanda de mà d'obra.  
Els impactes són (excepte els derivats de la socioeconomia) negatius però en general compatibles.  
En la fase de funcionament l'impacte més rellevant es produeix per l'emissió de contaminants a l'atmosfera. Hi ha 9 punts d'emissió: caldera de vapor (1, 2 i 3), aerocondensador del sistema de desodoració, sistema de desodoració plastoquímica, oxidador regeneratiu, bomba de protecció contra incendis, extracció de campanes de laboratoris, equip de desodoració planta rendering.  
Les emissions a l'atmosfera en el procés estan ocasionades principalment per la generació d'energia (vapor) i pels sistemes de desodoració. Els contaminants més importants en el cas de la combustió de gas són el CO2, el NOx i SOx. El vapor es genera en calderes, per la qual cosa les emissions tenen lloc en la instal·lació.  
A més, com a impacte sobre l'atmosfera també es considera la generació d'olors segons s'ha descrit anteriorment.  
Un altre impacte que es produirà serà el soroll que està directament relacionat amb la màquina emprada per a la producció, les principals fonts de soroll d'aquestes instal·lacions són la zona de calderes i les torres de refrigeració. L'estudi acústic realitzat indica que fóra de les instal·lacions els nivells s'ajusten a la legislació vigent en la matèria.  
  
Sobre la hidrologia superficial no s'esperen impactes i està prevista la gestió de les aigües residuals i pluvials segons s'ha descrit en apartats anteriors. Tampoc s'esperen impactes sobre la hidrologia subterrània pel fet que totes les instal·lacions estan impermeabilitzades.  
  
Sobre els possibles impactes sobre l'Albufera, es compleix allò que s'ha especificat en el PORN, ja que la indústria derivarà les seues aigües a través de la xarxa del polígon industrial. Com a mesura correctora es construirà un mur al voltant de la planta de depuració d'aigües per a assegurar que cap fuga puga arribar a l'àmbit de l'Albufera.  
Els impactes generats es valoren com moderats si bé a causa de les mesures correctores podrien qualificar-se de compatibles.  
Ara bé, en cas de situacions anòmales com ara incendis o avaries de maquinària poden haver-hi abocaments d'olis minerals i greixos i augment de concentració d'agents contaminants en l'atmosfera i olors que poden produir contaminació d'aigües.  
2. Establiment de mesures protectores i correctores.  
En fase d'obres:  
- Es delimitaran les zones aptes per a la localització de les zones d'aplec de materials, instal·lacions auxiliars, i parc de maquinària.  
- Les arreplegues de materials pulverulents es realitzaran en les zones resguardades del vent.  
- No es realitzaran arreplegues prop dels llits hídrics existents.  
En fase de funcionament:  
- Es mantindrà un control estricte sobre les instal·lacions, equips i sistemes capaços de provocar olors molestes. A fi d'anul·lar, controlar o minorar la seua producció i reduir la seua dispersió, s'utilitzaran aquelles tecnologies disponibles, econòmicament viables, que siguen aplicables.  
- Es procedirà a la instal·lació del tractament de l'aire per a la seua desodoració (previst en la fase 2 del projecte).  
- Limitació del règim de funcionament de les calderes i torre 4 de refrigeració en el període nocturn.  
- Cobriment de tancs d'emmagatzematge de fangs, com ara: fangs mixtos espessits i fangs digerits.  
- Complir els límits d'emissió establits en la legislació aplicable, i realitzar controls periòdics d'aquestes per part d'organismes de control autoritzats, com també indica la legislació.  
- Els residus generats durant el funcionament es gestionaran en funció de la seua catalogació d'acord amb el llistat europeu de residus (LER).  
- Tots els residus generats per l'activitat s'acumularan en contenidors adequats, i en els llocs habilitats en les instal·lacions amb aquest fi. L'emmagatzematge temporal dels residus es realitzarà en les mateixes instal·lacions ja incloses en l'AAI inicial, sense que siga necessari modificar-les per ser suficients per a donar servei a les noves instal·lacions.  
- Es programaran les retirades dels residus per gestor autoritzat amb la freqüència adequada de manera que no se supere la capacitat d'emmagatzematge.  
- El total d'aigües residuals industrials procedents de les distintes línies, així com les aigües d'escolament dels distints patis de descàrrega i les aigües de les torres de refrigeració seran tractades prèviament al seu abocament al clavegueram municipal.  
- Les aigües residuals domèstiques de tipus sanitari es gestionaran a través de la xarxa de sanejament instal·lat en el polígon industrial la destinació final de les quals és la depuradora de Pinedo.  
- Es construirà una cubeta de seguretat (mur perimetral) a les instal·lacions de la nova EDAR per a evitar-ne fugues que puguen afectar llits i en especial a la conca vessant de l'Albufera.  
- S'anul·larà la fossa sèptica per a contribuir a evitar riscos de contaminació de les aigües.  
- Es procedirà a la modificació del pla d'emergència de la instal·lació per a arreplegar els canvis d'ubicació de maquinària i el trasllat d'equips.  
- Tots els depòsits de reactius comptaran amb tancs de protecció tancats de retenció d'emergència antivessaments en formigó armat, de resistència química adequada.  
- Els residus del desmantellament es gestionaran d'acord amb la Llei 22/2011 de residus i sòls contaminats.  
3. Programa de vigilància ambiental:  
S'arreplegaran dades d'emissió i immissió a l'atmosfera d'acord amb l'AAI, nivells de pressió acústica, unitats d'olor d'acord amb la norma UNE-EN 13022, control en els punts d'abocament, control de la legionel·losi en torres de refrigeració. S'elaboraran informes que reflectisquen les incidències mediambientals detectades, les desviacions en les previsions realitzades, i l'adopció de mesures establides.  
Es portarà un registre de situacions anormals o d'emergència per a l'estudi de les causes que les produeixen.  
Consideracions de l'òrgan ambiental  
En primer lloc ha de revisar-se la idoneïtat de la instal·lació en relació amb la normativa del PORN de l'Albufera, tenint sempre en compte que l'expedient d'avaluació d'impacte ambiental es refereix a l'ampliació de les instal·lacions, ja que la indústria, amb la informació disponible, compta amb els permisos necessaris per al seu funcionament.  
  
Ha d'indicar-se que als efectes de la tramitació del procediment d'avaluació d'impacte ambiental es considera moment d'inici del procediment el marcat en l'article 39 de la Llei 21/2013 d'avaluació ambiental (recepció d'expedient complet), i s'aplica la normativa del PORN segons la redacció del Decret 96/1995, de 16 de maig, del Govern Valencià, pel qual s'aprova el pla d'ordenació dels recursos naturals de la Conca Hidrogràfica de l'Albufera, normativa basant-se en la qual ha sigut emés un informe per l'òrgan competent en espais naturals protegits.  
Segons aquesta normativa les instal·lacions industrials són autoritzables sempre que en sòl no urbanitzable es justifique la seua inexcusable instal·lació en aquest tipus de sòl o s'instal·len en sòls qualificats d'industrials i amb classificació adequada pel planejament urbanístic.  
  
Per això, basant-se en l'informe de 16 de novembre de 2016, del Servei de Gestió d'Espais Naturals Protegits i atenent els informes dels ajuntaments de Silla i Picassent, en principi la ubicació de la indústria és adequada.  
D'altra banda, i en matèria urbanística, haurà de respectar-se o aplicar-se la normativa que s'aplique amb caràcter general i atés que cap organisme s'ha pronunciat respecte d'això, amb caràcter particular el que s'aplique en la zona de protecció de carreteres.  
És rellevant la situació de la indústria respecte al Parc Natural de l'Albufera (a una distància d'uns 2 km) i el risc que pot suposar que abocaments incontrolats puguen arribar a contaminar les aigües del llac pel fet que el barranc de l'Algudor, a través del sequiol del Barranquet, acaba desembocant directament en el llac. Respecte d'això la indústria compta amb mesures de control. No obstant això, en els protocols d'actuació haurà de constar com a objectiu de les mesures preventives evitar la possibilitat de contaminació al Parc Natural de l'Albufera i haurà de comptar-se amb un protocol d'actuació en el cas que falle el sistema de depuració que haurà d'incloure que en cas necessari es paralitzarà l'activitat.  
Les olors poden considerar-se com un contaminant. Els estudis realitzats no mostren augments rellevants d'olors en els nuclis de població si bé les al·legacions de l'Ajuntament de Silla indiquen que hi ha hagut episodis de males olors. Caldria delimitar si aquests episodis són habituals o responen a circumstàncies excepcionals així com la seua magnitud.  
  
En qualsevol cas, ja que les previsions d'augment d'olors no són en principi significatives, a la terminació de la fase 2, i una vegada que la nova línia de desodoració es trobe en funcionament, es procedirà a la verificació de l'estudi odorífer. Això no implica que davant de situacions de funcionament i règim de vents normals o situacions que puguen qualificar-se d'excepcionals, no hi haja l'obligatorietat d'augmentar les mesures preventives i correctores si el funcionament de la indústria genera molèsties sobre la població, aspecte que ha de controlar l'òrgan substantiu.  
Respecte a la sostenibilitat de l'ús de l'aigua, l'ampliació de l'activitat haurà de comptar amb la resolució de l'expedient de concessió d'aigües.  
D'altra banda, haurà de vigilar-se expressament que cap activitat o situació de la indústria puga generar qualsevol tipus d'incidència sobre el barranc de l'Algudor; és imprescindible la presentació del projecte de depuradora amb el mur de contenció davant de l'òrgan de conca tal com indica l'informe emés.  
Referent als riscos existents, s'incorporaran als condicionants ambientals aquells que han sigut inclosos en l'informe de 13 de desembre de 2016 sobre l'estudi d'inundabilitat presentat a excepció dels que són de competència municipal que es comunicaran als municipis a través d'aquesta declaració d'impacte ambiental.  
Finalment, cal indicar que la col·locació de barreres vegetals poden provocar un efecte favorable en la integració paisatgística de l'activitat, en la seua integració en l'entorn de l'Albufera i inclús en el component no mesurable que té la percepció de l'olor, per això l'empresa, en la mesura que siga possible, haurà d'introduir elements verds en les parcel·les ocupades per la indústria i molt especialment als voltants de la planta de depuració.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i annex I.1.j) del Decret 162/1990.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot l'anterior es resol:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d?«ampliació d'instal·lació industrial d'aprofitament i tractament de subproductes carnis per a l'obtenció de greixos animals i productes de l'alimentació animal promogut per SELEV Pet Industry a Silla i Picassent», sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. Se sol·licitarà informe a l'òrgan competent en carreteres respecte a la zona d'afecció de la carretera A7 i s'haurà de respectar la normativa que s'aplique respecte a aquesta zona de protecció.  
2. En relació amb la ubicació de la indústria en el PORN de l'Albufera: es remetran a la Direcció del Parc Natural de l'Albufera les distintes mesures preventives, el pla d'emergència o qualsevol altre document que puga tindre rellevància quant a vigilància de la instal·lació per a evitar qualsevol tipus de risc de contaminació sobre el parc natural.  
  
La direcció del parc natural realitzarà en cas necessari les recomanacions que crega oportunes.  
3. Respecte al risc d'inundació:  
a) En el tràmit d'autorització d'obres en zona de policia de llit públic hauran de presentar-se les característiques tècniques del mur proposat com a mesura correctora de protecció de les infraestructures de depuració davant del risc d'inundació.  
b) S'hauran de complir els articles 22 i 26 de la normativa del PATRICOVA pel que fa a la senyalització de les zones inundables, a l'elaboració dels plans d'emergència corresponents de la instal·lació, així com comptar amb la cobertura d'una assegurança específica.  
c) S'hauran de preveure les afeccions de les substàncies i matèries de la instal·lació sobre el medi i el territori que l'envolta que puga veure's afectat per les avingudes.  
4. L'ampliació de l'activitat haurà de comptar amb la resolució de l'expedient de concessió d'aigües.  
5. En els controls que realitze la indústria haurà de constar com a objectiu de les mesures preventives evitar la possibilitat de contaminació al Parc Natural de l'Albufera, respecte d'això haurà de comptar amb un protocol d'actuació en el cas que falle el sistema de depuració que haurà d'incloure com a mesura de prevenció que en cas necessari es paralitzarà l'activitat.  
6. A la terminació de la fase 2, i una vegada que la nova línia de desodoració es trobe en funcionament, es procedirà a la verificació de l'estudi odorífer segons determine l'òrgan competent; es recomana l'establiment d'un registre en què s'indique almenys dia i hora, tipus de procés productiu, règim de vents o condicions climatològiques en què s'haja registrat o bé en la mateixa indústria o bé en les poblacions pròximes un increment significatiu de la percepció de l'olor, a fi d'estudiar l'establiment de mesures preventives i correctores específiques per a situacions excepcionals i d'acord amb el que a aquest efecte establisca l'AAI.  
Qualsevol incidència d'aquest tipus haurà de ser comunicada pels ajuntaments afectats a l'òrgan substantiu i a la indústria.  
7. En la mesura que siga possible s'hauran d'introduir elements verds a l'exterior de la indústria i molt especialment als voltants de la planta de depuració.  
  
Segon  
La declaració d'impacte ambiental no serà objecte de cap recurs sense perjuí dels que, si és el cas, pertoquen en via administrativa i judicial davant de l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 9 de maig de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 15 de juny de 2017.- El director general de Medi Natural i d'Avaluació Ambiental: Antoni Marzo i Pastor.